**HÅNDBOK FOR FORELDREKONTAKTER OG FAU KONTAKTER**

**Berge barneskole**

**1. BAKGRUNN**

Et godt samarbeid mellom hjem og skole er nødvendig for å sikre våre barn en god skolegang. Et godt samarbeid krever innsats fra lærerne og fra foreldrene, og samarbeidet må foregå både på skolenivå, klassenivå og elevnivå. De ansatte ved Berge barneskole ønsker å bidra til et godt samarbeide mellom hjem og skolen. Skolen og FAU har i utgangspunktet samme oppfatning av hva som skal til for å oppnå et fruktbart samarbeid. Denne håndboken fokuserer på foreldrenes muligheter til å påvirke skolens innhold gjennom samarbeid på skole- og KLASSE nivå.

* Skolenivå: Foreldrene ved foreldrekontaktene bidrar gjennom foreldrerådets arbeidsutvalg (FAU) og samarbeidsutvalget (SU) ved skolen.
* Klassenivå: Foreldrene ved klassekontaktene er kontaktledd mellom foreldre og kontaktlærere på klassenivå, samt er et bindeledd til FAU.

**2. HENSIKT**

Det har vist seg at foreldrene opplever usikkerhet knyttet til hvilke oppgaver og plikter man tar på seg som foreldrekontakt. Det er også et faktum at FAU i noen tilfeller er mindre synlig, og mange lurer derfor på hva FAU holder på med.

Hensikten med denne informasjonen er å:

* Informere foreldrekontaktene om oppgaver og forventninger til rollen som foreldrekontakt.
* Informere om oppgavene til Foreldrerådets Arbeidsutvalg (FAU).
* Bidra til erfaringsoverføring og sikre kontinuitet med hensyn til arbeidet i FAU.

FAU håper at du etter å ha lest håndboken vil se at det ikke er svært mye arbeid forbundet med vervet som foreldrekontakt, og at du kan ha mange positive erfaringer med et slikt verv. Du får bl.a. anledning til å bli kjent med en større foreldregruppe, du får anledning til å bli bedre kjent med lærerne til dine barn og du får større innsikt i hvordan skolen drives.

Det informeres om håndboken til alle foresatte til elever som skal begynne i 1.klasse på klasses informasjonsmøte om våren. Det informeres også om håndboken til alle foreldrekontakter på et fellesmøte med FAU like etter skolestart.

Håndboken kan også lastes ned på skolens hjemmeside, og de som ønsker det kan få den i papirform.

**3. LOVER**

Opplæringsloven slår fast at det skal være et foreldreråd ved hver skole. Alle foreldre som har barn i skolen er medlemmer av foreldrerådet. Foreldrerådet velger et arbeidsutvalg etter valgordning vedtatt av det enkelte foreldreråd. Ved Berge barneskole har alle trinnene representant med møte- og stemmerett i foreldrerådets arbeidsutvalg (FAU).

FAU velger to representanter til samarbeidsutvalget (SU) ved Berge Barneskole.

**4. KLASSEKONTAKTENS OPPGAVER**

Klassekontaktene er kanskje de viktigste foreldrerepresentantene i skolen. De arbeider på klassenivå, der samarbeidet mellom hjem og skole skapes. Klassekontaktene velges for hver klasse.

Klassekontaktene har taushetsplikt. Typiske oppgaver for Klassekontaktene ved Berge barneskole er:

* Være bindeledd mellom foreldre og lærere for trinnet. Klassekontakter og lærere har sammen et spesielt ansvar for å utvikle et positivt miljø.
* Være talerør for foreldrene for saker av generell karakter og ta opp disse med kontaktlærer. Klassekontaktene skal ikke involveres i spørsmål som gjelder enkeltelever.
* Nye klassekontakter og vara blir valgt på foreldremøte på høsten. Det har vært praksis at den som var vara foregående år blir klassekontakt og at ny vara velges. Siden det velges 2 klassekontakter til hver klasse er det anbefalt at vara involveres i gjennomføring av arrangementer på lik linje med klassekontakt.
* Ta saker videre til FAU hvis det er generelt og av interesse for flere klasser eller hele skolen.
* Hjelpe FAU representant hvis det trengs med planlegging og gjennomføring av eventuelle ekstraordinære foreldremøter.
* Bidra til å utvikle et positivt og godt klassemiljø ved å organisere noen arrangement i løpet av skoleåret, og i felleskap med FAU, skal klassekontaktene sette opp en sosial aktivitetsplan.
* Ved behov, ha ett eller flere møter med de andre klassekontaktene på trinnet i løpet av skoleåret.
* Ta ansvar for, men fremfor alt delegere og involvere flere foreldre i saker/oppgaver som blir tildelt klassen fra FAU.

**5. FAUS HENSIKT OG SAMMENSETNING**

Foreldrene har hovedansvaret for oppdragelsen av sine egne barn og har derfor rett til medvirkning i skolen. FAU skal bidra til å sikre reell medvirkning fra foreldre og ha medansvar for at elevenes læringsmiljø er trygt og godt.

Hensikten med FAU er å:

* fremme fellesinteressene til foreldrene i skolen
* medvirke til at foreldre tar aktivt del i arbeidet for å skape et godt skolemiljø
* bidra til et godt samarbeid mellom hjem og skole
* legge til rette for positiv utvikling hos elevene
* skape kontakt mellom skolen og nærmiljøet

Som FAU medlem kan du blant annet få

* anledning til å bli godt kjent med skolens virksomhet, skolens ledelse og andre foreldre,
* mulighet til å bidra til en bedre skolehverdag for elevene og en positivutvikling av skolen.

FAU SAMMENSETNING

FAU består av en foreldrerepresentant fra hver klasse, samt at ledelsen ved skolen er representert på alle møtene for å sikre gjensidig informasjonsutveksling. Det velges følgende representanter til FAU fra foreldrekontaktene:

* en hovedrepresentant
* en vara. Vara blir hovedrepresentant påfølgende år for å sikre kontinuitet

FAU-STYRE

FAU velger vanligvis et styre på første møte etter skolestart:

* Leder: Hovedansvar for FAU arbeidet, delegere oppgaver til andre i styret, samt til klassekontaktene, medlem i SU, hovedkontakt mot skolens ledelse, kontakt mot andre organisasjoner i nærmiljøet. Oppdatere FAU håndboken og sørge for at tidligere FAU arbeid blir arkivert.
* Nestleder : Fungere som leder i leders fravær, og ellers assistere leder.
* Referent : Innkalle til møte i samarbeid med leder, møtereferent, lage invitasjoner til ev. arrangement.

FAU møtene holdes 3-4 ganger i løpet av hvert halve skoleår. Møtene holdes på skolen på kveldstid og varer 1-2 timer.

FAU representanter har taushetsplikt.

**6. SAMARBEIDSUTVALGET (SU) VED Berge barneskole**

Samarbeidsutvalget består av rektor, 2 representanter fra skolens lærere, 1 representant fra andre ansatte, 2 representanter fra elevrådet, 2 representanter fra FAU og 1 politisk representant. Samarbeidsutvalget har rett til å uttale seg i alle saker som gjelder skolen. Målsettingen er å ha ca. 4 SU-møter i løpet av et skoleår. De holdes på kveldstid på skolen med varighet ca. 2 timer.

**7. SKOLEMILJØUTVALGET (SMU)**

”Opplæringsloven kap. 11-1a og kap.11-5a: ”

Alle skoler skal opprette ett skolemiljøutvalg. Elever og foreldre skal være i flertall i utvalget. Hensikten er å gi elever og foreldre innflytelse over skolehverdagen. Skolemiljøutvalget skal medvirke til at skolen, de tilsatte, elevene og foreldrene tar aktivt del i arbeidet med å skape et godt skolemiljø. Utvalget har rett til å uttale seg i alle saker som angår skolemiljøet (jfr. § 9a), og være et rådgivende organ for skolen i arbeidet med skolemiljøet”.